ส่วนที่ 1

สรุปสาระสำคัญของของภาพรวมดำเนินธุรกิจ

ในรอบปี 2543 ที่ผ่านมา เศรษฐกิจไทยโดยรวมฟื้นตัวอย่างช้า ๆ ต่อเนื่องจากปี 2542
เมื่อพิจารณาจากอัตราการเติบโตของผลิตภัณฑ์ภายในประเทศ (GDP) ซึ่งมีอัตราเพิ่มขึ้นจากปี 2542
ประมาณ 4 – 4.5%   
อย่างไรก็ตามด้วยเหตุที่ราคาน้ำมันในตลาดโลกได้ปรับตัวสูงขึ้นอย่างมีนัยสำคัญ
กอปรกับค่าเงินบาทที่อ่อนตัวลงในช่วงปลายปี นับเป็นสัญญาณที่ไม่ดีสำหรับเศรษฐกิจไทย
นอกจากนี้ปัญหาภาคการเงินก็ยังแก้ไขไม่ลุล่วง การปรับโครงสร้างหนี้ยังไม่คืบหน้าเท่าที่ควร
ล้วนเป็นปัญหาที่ทำให้เศรษฐกิจไทยยังไม่ฟื้นตัว

เมื่อพิจารณาถึงธุรกิจอสังหาริมทรัพย์ประเภทให้เช่าพื้นที่อาคารสำนักงาน ในแง่อุปสงค์
พบว่าองค์กรธุรกิจยังคงประหยัดค่าใช้จ่าย ไม่มีความต้องการขยายพื้นที่เพิ่มขึ้นมากนัก
ส่งผลให้การแสวงหาลูกค้าเข้าสู่อาคารจึงยังคงเป็นไปด้วยความยากลำบากดังเช่นปีที่ผ่านๆ มา
อย่างไรก็ดีในแง่ปริมาณพื้นที่นั้น ปี 2543 ไม่มีอาคารใหม่เข้าสู่ตลาดเลย
จึงเป็นปัจจัยให้ปัญหาอุปทานส่วนเกินบรรเทาความรุนแรงลงไปได้บ้าง ในส่วนของธุรกิจศูนย์การค้า
แม้ธุรกิจนี้มีแนวโน้มที่ดีขึ้นก็ตาม แต่การเข้ามาของผู้ค้าปลีกข้ามชาติรายใหญ่
ที่เน้นกลยุทธการแข่งขันด้านราคา ได้ดึงดูดกำลังซื้อไปจากศูนย์การค้าที่มีอยู่เดิมเป็นอย่างมาก
ทำให้การ      แข่งขันในธุรกิจนี้เข้มข้นรุนแรง
ส่งผลกระทบต่อรายได้จากธุรกิจประเภทอาคารสำนักงาน และศูนย์การค้าให้เช่าของเครือบริษัท   
  ในปี 2543 ซึ่งมีรายได้รวมประมาณ 588.61 ล้านบาท ลดลงจากปี 2542 จำนวน 44.86
ล้านบาท หรือ 7.08%

ในส่วนของธุรกิจโรงแรม ในช่วงปี 2543 ที่ผ่านมา แม้ว่าจะมีโรงแรม 5 ดาวเพิ่มขึ้นอีก 2
โรงแรมที่เริ่มเปิดดำเนินการ ซึ่งส่งผลทำให้ภาวะการณ์แข่งขันของธุรกิจโรงแรมระดับ 5
ดาวสูงมากขึ้น
อย่างไรก็ตามผลประกอบการของธุรกิจโรงแรมของเครือบริษัทมีรายได้เพิ่มขึ้นเป็นที่น่าพอใจ
โดยมีรายได้รวมประมาณ1,688.16 ล้านบาท เพิ่มขึ้นจากปี 2542 จำนวน 193 ล้านบาท หรือ
12.90%

ผลการดำเนินงานสำหรับปีสิ้นสุดวันที่    31 ธันวาคม 2543 บริษัทและบริษัทย่อยมีกำไรสุทธิจำนวน
29.61 ล้านบาท เมื่อเทียบกับปี 2542 ซึ่งมีผลขาดทุนสุทธิจำนวน 670.98 ล้านบาท
กำไรสุทธิเพิ่มขึ้นจำนวน 700.59 ล้านบาท มีสาเหตุสำคัญจากในปี 2543
บริษัทมีรายได้จากกิจการโรงแรมสูงขึ้นถึง 193 ล้านบาท
ถึงแม้รายได้ค่าเช่าอาคารสำนักงานและร้านค้าจะมีจำนวนลดลงบ้างก็ตาม สำหรับด้านรายจ่ายนั้น
ดอกเบี้ยจ่ายลดลงจากปี 2542 จำนวน 99.31 ล้านบาท
และยังมีกำไรจากการปรับปรุงโครงสร้างหนี้จำนวน 106.15 ล้านบาทด้วย

นอกจากนี้ในปี 2543 บริษัทได้รับเงินเพิ่มทุนจำนวนประมาณ 1,480 ล้านบาท
ซึ่งส่วนใหญ่ได้มาจากการลงทุนซื้อหุ้นเพิ่มทุนของผู้ร่วมทุนต่างประเทศ คือ WREP Thailand
Holdings ซึ่งเป็นบริษัทบริหารจัดการกองทุนอสังหาริมทรัพย์ที่มีชื่อเสียงจากประเทศสหรัฐอเมริก
โดยเงินที่ได้จากการเพิ่มทุนนี้ส่วนใหญ่ได้นำไปชำระคืนเงินกู้ของบริษัท และบริษัทย่อย
มีผลทำให้ยอดหนี้เงินกู้รวมของบริษัท และบริษัทย่อย ณ สิ้นปี 2543 คงเหลือเพียงจำนวนประมาณ
5,320 ล้านบาท ลดลงจาก ณ สิ้นปี 2542 จำนวน 915 ล้านบาท
ทำให้อัตราส่วนหนี้สินต่อส่วนของผู้ถือหุ้นคงเหลือเพียง 2.24 : 1 เมื่อเทียบกับปี 2542
ซึ่งมีอัตราเท่ากับ 5.13 : 1 ทั้งนี้บริษัท
และบริษัทย่อยได้ลุล่วงการปรับโครงสร้างหนี้ที่ต่อเนื่องจากปี 2542
กับเจ้าหนี้สถาบันการเงินเสร็จสิ้นเรียบร้อยแล้ว ดังนั้นการลดภาระเงินกู้ดังกล่าวส่งผลให้บริษัท
และบริษัทย่อยสามารถลดภาระค่าใช้จ่ายทางการเงินซึ่งส่งผลดีต่อผลการดำเนินงานในอนาคต
และยังช่วยเพิ่มขีดความสามารถในการชำระคืนเงินกู้อีกด้วย

จากการร่วมทุนกับ WREP Thailand Holding ผู้ร่วมทุนต่างประเทศ ซึ่งมีความชำนาญ   
ประสบการณ์ และความเชี่ยวชาญอย่างสูงในธุรกิจอสังหาริมทรัพย์นั้น
จักช่วยให้บริษัทสามารถกำหนดกลยุทธ์ และเป้าหมายทิศทางในการดำเนินธุรกิจได้อย่างชัดเจน
ซึ่งจะเป็นพื้นฐานสำคัญสำหรับการขยายการเจริญเติบโตอย่างต่อเนื่องของเครือบริษัทในอนาคตด้วย

ในรอบปีที่ผ่านมาบริษัทยังได้พัฒนา ระบบงานและบุคคลากร เพื่อให้การบริหารโครงการต่าง ๆ
มีประสิทธิภาพสูงสุดด้วยระบบควบคุมคุณภาพ และกิจกรรม 5 ส รวมทั้งได้มีปรับปรุงสภาพอาคาร
และสิ่งอำนวยความสะดวกต่างๆให้อยู่ในสภาพที่ดีและทันสมัยอยู่เสมอ นอกจากนี้บริษัทฯ
ได้จัดให้มีการตรวจสอบภายในเพื่อให้มีระบบควบคุมภายในที่ดี
เพื่อช่วยส่งเสริมในการกำกับดูแลกิจการที่ดีตามแนวทางของตลาดหลักทรัพย์แห่งประเทศไทยอีกด้วย